મહુવા તાલુકાના ૨૦ હજારની વસ્તી ધરાવતાં એકકાળે ભવ્ય એવી ભાદ્રોડ ગામની કેન્દ્રવર્તી શાળાની હાલત થોડાં વર્ષો પહેલાં બહુ ખરાબ હતી. અડધા દાયકાથી સમારકામના અભાવે શાળાની ઇમારત પડુ-પડુ થતી હતી. ગામમાં નવી બનેલી ચારથી પાંચ ખાનગી શાળાઓ તરફ વિદ્યાર્થીઓ ફંટાયા હતા, પરંતુ ત્રણ વર્ષ પહેલાં એચ-ટાટ હરેશભાઈ કાતરિયાની આચાર્ય તરીકે નિમણૂક થતાં જ પરિસ્થિતિ બદલાઈ છે. હરેશભાઈએ ગામના શ્રેષ્ઠીઓ પાસે ટહેલ નાખી અને શાળાને નમૂનેદાર બનાવવાનો નિશ્ચય કર્યો. તેમણે આ શાળાને અઢી વર્ષ પહેલાં ભાવનગર જિલ્લાની સીસીટીવી કેમેરા ધરાવતી પ્રથમ સરકારી શાળા બનાવી. શાળામાં અત્યારે લાઇવ એચડી કેમેરા લગાવવામાં આવ્યા છે. જિલ્લામાં કોઈ સરકારી શાળા પાસે ન હોય તેવો વિશાળ પ્રાર્થનાખંડ બનાવ્યો. શાળા માટે નવું મેદાન મેળવ્યું (એ મેદાન બનાવવા માટે ખિસ્સામાંથી ૪૦ હજાર રૃપિયા રોક્યા). જૂના ૯ વર્ગખંડ પાડીને નવા બનાવવામાં આવ્યા છે. સ્પોકન ઇંગ્લિશના વધારાના વર્ગો ચલાવવામાં આવે છે. ધોરણ પાંચ માટેના વધારાના નવોદયના વર્ગો ચલાવવામાં આવે છે. વિદ્યાર્થી સળંગ બે દિવસ ગેરહાજર રહે તો શિક્ષક વાલીનો સંપર્ક કરે છે. શાળા પ્રવૃત્તિનો વાર્ષિક અંક બહાર પાડે છે. શાળાની લાઇબ્રેરીમાં ૩૦૦૦ જેટલાં પુસ્તકો છે અને વિદ્યાર્થીઓને લાઇબ્રેરીનો સંગ કરતા કર્યા છે. હરેશભાઈને બે વર્ષ પહેલાં ભાવનગર જિલ્લાના શ્રેષ્ઠ આચાર્યનો ઍવોર્ડ મળ્યો હતો. હરેશભાઈ કહે છે, ‘ત્રણ વર્ષ પહેલાં ભાદ્રોડ કેન્દ્રવર્તી શાળામાં આચાર્ય તરીકે મારી નિમણૂક થઈ ત્યારે શાળામાં વિદ્યાર્થીઓની સંખ્યા ૩૦૦ હતી. આજે આ શાળાની પ્રતિષ્ઠાને પગલે ખાનગી શાળામાંથી વિદ્યાર્થીઓ અહીં ભણવા દાખલ થયા છે અને શાળામાં વિદ્યાર્થીઓની સંખ્યા વધીને ૪૪૫ની થઈ છે.’ હરેશભાઈની ઉત્તમ કામગીરીને કારણે ગામની આસપાસના ગામની ખાનગી શાળાઓને ઘણો ફટકો પડ્યો અને હરેશભાઈ આ શાળાઓના સંચાલકોની ઇર્ષાનો ભોગ બન્યા છે. તેઓ કહે છે, ‘મારી વિરુદ્ધમાં જિલ્લા શિક્ષણાધિકારી સમક્ષ ૪ નનામી અરજીઓ થઈ છે અને તેમાં મારી ખરાબ કામગીરી બદલ બદલી કરવાનું કહેવામાં આવ્યું છે. શિક્ષણાધિકારીઓ મારા કામથી વાકેફ હોવાથી આવી અરજીઓને ધ્યાને નથી લેતા. મને આડકતરી ધમકીઓ પણ મળી છે.’ ૧થી ૮ ધોરણ સુધીના વર્ગો ધરાવતી આ શાળામાં અત્યારે ૧૪ શિક્ષકોનો સ્ટાફ છે. હરેશભાઈ આ શાળામાં આવ્યા ત્યારે સ્ટાફ ૯ શિક્ષકોનો હતો, વિદ્યાર્થીઓની સંખ્યા વધતાં સ્ટાફ વધારીને ૧૪ શિક્ષકોનો થયો છે.